Sisäministeri Päivi Räsänen (kd.) katsoo, että Suomen on tehostettava kyberuhkien torjuntaa. Erityisesti Suomen pitäisi Räsäsen mukaan tehostaa kyberuhkien ja -loukkausten havaitsemista.

Viime viikolla paljastui, että ulkoministeriötä oli vakoiltu tietoverkkojen kautta peräti neljä vuotta.

– Vastuuviranomaisten kyky havaita ja hankkia kyberuhkia koskevaa tietoa riittävän aikaisessa vaiheessa on Suomessa olennaisesti heikompi kuin muissa Euroopan maissa, Räsänen sanoo Seinäjoen kristillisdemokraattien 40-vuotisjuhlassa.

– Lainsäädäntö ei nykyisellään mahdollista välttämätöntä verkkoliikenteen seurantaa, ja se on muutoinkin jäänyt teknisen kehityksen jalkoihin, Räsänen lisää.

Räsäsen mukaan ensiksi on selvitettävä kaikki eri vaihtoehdot, miten havaitsemiskykyä voidaan tehostaa. Samalla on selvitettävä niin kustannukset kuin lainsäädännön mahdolliset muutostarpeet sekä siviiliviranomaisten tiedustelu- ja tiedonhankintavaltuuksia koskevat tarpeet. Lisäksi Räsänen perää yhteistyötä yksityisten toimijoiden kanssa.

– Suojautuminen kyberuhilta vaatii eri viranomaisten, mutta myös yksityisen sektorin tiivistä yhteistyötä, Räsänen painottaa.